**Beretning OldBoys Generalforsamling den 31. oktober 2024**

Tilbage til det normale:

Året, oktober 2023 til september 2024, har været præget af fraværet af udefra

kommende påvirkninger. Dette i stor kontrast til de foregående par år, der var

påvirket af covid, samt justerede retningslinje for vores “torsdagsspil”

Ja, der har sågar ej heller været KiK møder med Holstebro Golfklubs ledelse i

årets løb.

OldBoys dna er >genkendelig repetition<. Ja, at alt stort set er som det plejer, at

alt er normalt. Derfor bliver dette den korteste beretning i min tid.

Vejrliget har artet sig således, at der kun har været 2 aflysninger i årets løb, Dog

har parallel turneringer skovbane/parkbane nogle gange været nødvendig pga.

buggy forbud på skovbanen. Dette er også ganske normal. Alt i alt har det været

ukompliceret at leve op til mit >mantra<: Evolution fremfor revolution.

Nogle tal (selvom tal i sig selv er kedelige)

• Vi var 68 medlemmer ultimo september. I talende stund er vi 70,

idet 2 nye medlemmer har tilsluttet sig denne >dejlige oldboys

klub<, som formanden før mig, Bent Nielsen altid udtrykte sig. Vi

forventede et medlemstal på 65, så en lille positiv budgetafvigelse.

• Gennemsnitlig antal deltagere ved torsdagsturneringerne har været

30. Det er altså 5 spillere mindre end forrige år. Vi har spekuleret

og talt herom, uden dog at kunne give et entydigt svar på

nedgangen.

• Vi har afholdt 2 bestyrelsesmøder i løbet af året

• Søren vil om lidt gennemgå regnskabet for året, som er revideret

med en blank påtegning, og udviser et mindre overskud.

Egenkapitalen er nu på godt tyvetusinde. Bestyrelsen anser

resultatet som værende tilfredsstillende. Der har ikke i årets løb

været hændelser af uforudset art, og de senere års principper for

budgettering fastholdes.

• Sommerudflugten gik i år til Hjarbæk Fjord Golfklub. Alt i alt var

turen en god oplevelse for 21 deltagere. Også her var der tale om et

par færre deltagere end året før.

• Tirsdagsdamerne var arrangør af årets turnering. For første gang i

mands minde vandt de kære Tirsdagsdamer, og har derfor

håneretten. Jeg græmmes på egne og jeres vegne.

OldBoy arrangerer næste års turnering, som sikkert afvikles i maj

måned.

Samarbejdet mellem OldBoys og klubbens bestyrelse og ledelse har været ret

uformelle snakker med Kristian Grud, samt ligeså med repræsentanter for

øvrige KIK’erne. Vi anser samarbejdet for saglig.

Turneringerne om torsdagene er afviklet på sædvanlig kompetent vis af

Christian og af Jens Christian. En stor tak herfor. Det er jo selve kernen i såvel

det sportslige som i det sociale i OldBoys klubben. Det er egentlig ganske

uretfærdigt, at netop dette fylder så lidt i min beretning, men tag det som udtryk

for at planlægning og gennemførelsen er mere end godkendt.

Kasserer jobbet varetages fortsat kompetent af Søren. Som det vil fremgå om

lidt vil man kunne se resultatet af årets bogføring, regnskab og næste års budget.

Vi i bestyrelsen planlægger det kommende år gennemført stort set efter samme

principper som det afsluttede år. Vi er ikke her og nu bekendt med elementer i

fremtiden der forhindrer dette. Dog bliver der i vinterturneringerne indført en

eller anden form for >intern OldBoys< tildeling af slag. Sandsynligvis

fratrækkes 1 tildelt slag pr. vunden flaske. Nulstilling af fratrukne slag ved

månedsskifte. Turneringsledelsen orienterer når det bliver aktuelt.

Sluttelig vil jeg takke mine bestyrelseskolleger for et godt og givtigt

samarbejde. Også tak til revisor.

Og sidst men ikke mindst en stor tak til alle OldBoys medlemmerne. I er vores

ambassadører udadtil, og netop derfor har I fortsat en forpligtelse til, at

advokere overfor potentielle nye medlemmer, når det vil være betimeligt. Tak

for jeres deltagelse i såvel det sportslige i dette herlige golfspil, som i det

sociale liv der knyttes hertil.

Beretningen overgives hermed til Generalforsamlingens behandling, tak